[{"text_idx": "#000001", "text": "Mae ysgol Gilwern Primary School, sy\u2019n ysgol cyfrwng Saesneg, wedi\u2019i lleoli ger y Fenni yn Sir Fynwy ac mae\u2019n darparu ar gyfer disgyblion rhwng pedair ac 11 oed. Mae gan yr ysgol dros 210 o ddisgyblion ar y gofrestr a 27 aelod o staff. Mae\u2019n Ysgol Arloesi ar gyfer Dysgu Proffesiynol ac yn Ysgol Arweiniol Rhwydwaith mewn Gwyddoniaeth."}, {"text_idx": "#000002", "text": "Mae gweledigaeth ysgol gyfan wedi bod yn ganolog i\u2019r ethos yn Gilwern Primary School ers nifer o flynyddoedd, ar o\u0302l cael ei datblygu\u2019n wreiddiol mewn cydweithrediad a\u0302\u2019r holl randdeiliaid (dysgwyr, staff, llywodraethwyr a rhieni/gofalwyr). Mae\u2019r pennaeth yn rhoi gwerth uchel ar gynnwys y gymuned gyfan wrth greu a pherchnogi gweledigaeth sy\u2019n rhoi cyfeiriad clir i ddysgwyr, staff, llywodraethwyr a rhieni/gofalwyr. Adolygwyd y weledigaeth yn ddiweddar i sicrhau bod ganddi\u2019r pedwar diben wrth ei chraidd, yn barod ar gyfer y cwricwlwm newydd."}, {"text_idx": "#000005", "text": "Ochr yn ochr a\u0302\u2019r datganiadau hyn, mabwysiadodd yr ysgol yr is-bennawd \u2018meithrin, grymuso a chyflawni\u2019."}, {"text_idx": "#000006", "text": "Mae arweinwyr yn credu\u2019n gryf iddi fod yn bwysig cadw\u2019n driw i\u2019r weledigaeth wreiddiol ac ymwrthod a\u0302 chael ein llygad-dynnu gan fentrau newydd nad ydyn nhw\u2019n cyd-fynd a\u0302\u2019r weledigaeth honno. Mae wedi bod yn bwysig hefyd fod arweinwyr yr ysgol yn adolygu\u2019n rheolaidd a yw\u2019r ysgol yn cyflawni\u2019r weledigaeth ac yn cymryd camau priodol lle bo angen."}, {"text_idx": "#000007", "text": "Cynlluniau dysgu proffesiynol sy\u2019n cyd-fynd ag amcanion gwella ysgol"}, {"text_idx": "#000008", "text": "Mae gweledigaeth yr ysgol yn llywio\u2019r ffordd y caiff dysgu proffesiynol ei arwain yn Gilwern Primary School. Mae\u2019r pennaeth yn gweithio\u2019n agos gyda dau ddirprwy bennaeth i gysoni dysgu proffesiynol a\u0302 chynllun datblygu\u2019r ysgol, ac ar yr un pryd yn sicrhau bod y dull sydd ar waith yn ystyried anghenion ymarferwyr adrannol ac unigol (a nodwyd gan ddefnyddio\u2019r Safonau Addysgu a Dysgu Proffesiynol). Mae\u2019r dirprwy benaethiaid yn hwyluso dysgu proffesiynol ar draws yr ysgol a hefyd yn cyfrannu ar lefel clwstwr a chenedlaethol, gan ddod a\u0302 safbwyntiau ehangach i\u2019r amlwg yn Gilwern Primary School."}, {"text_idx": "#000009", "text": "Mae\u2019r uwch-di\u0302m arwain o\u2019r farn bod ei ro\u0302l yn \u2018rhoi\u2019r sgaffaldiau ar waith\u2019 i alluogi ymarferwyr i berchnogi eu dysgu proffesiynol eu hunain ac i baratoi ar gyfer cyflwyno\u2019r cwricwlwm newydd. Mae hyn yn golygu creu diwylliant lle mae ymarferwyr yn cael eu \u2018grymuso a\u2019u cymell i wneud eu gwaith yn well\u2019, yn cael eu hannog i ganolbwyntio ar brosesau addysgeg yn hytrach na deilliannau yn unig a lle maen nhw\u2019n manteisio ar eu cryfderau i gefnogi disgyblion a chydweithwyr."}, {"text_idx": "#000010", "text": "Mae pwyslais ar bwysigrwydd buddsoddi yn sgiliau a lles staff, ac mae ymarferwyr ar bob lefel yn cael eu hannog a\u2019u grymuso i gyfranogi mewn dysgu proffesiynol parhaus fel ffordd o gyflawni safonau uchel."}, {"text_idx": "#000011", "text": "Cynlluniau dysgu proffesiynol yn creu rhythm o gyfleoedd a chymorth"}, {"text_idx": "#000012", "text": "Agwedd allweddol ar ddysgu proffesiynol yn Gilwern Primary School fu caniata\u0301u amser i staff drafod, gwerthuso a herio pwrpas eu haddysgu \u2013 yn y bo\u0302n, i ofyn y cwestiwn \u2018pam?\u2019. Mae hyn wedi galluogi staff i feithrin dealltwriaeth ddyfnach o ragoriaeth mewn addysg gymunedol ac wedi ailddatgan yr hyn mae\u2019r ysgol yn ceisio\u2019i gyflawni fel sefydliad sy\u2019n dysgu."}, {"text_idx": "#000013", "text": "Mae arweinwyr yn ceisio creu awydd ymhlith ymarferwyr i ymchwilio i ddulliau newydd, rhoi cynnig arnyn nhw a myfyrio yn eu cylch. Rhoddwyd cryn bwyslais ar \u2018ddysgu wedi\u2019i arwain gan ddisgyblion\u2019 yn ddiweddar, gydag athrawon yn cael mwy o ryddid i drin amserlenni mewn modd hyblyg ac ymateb i ddiddordebau disgyblion (o fewn fframwaith trosfwaol). Mae arweinwyr yr ysgol yn credu bod dysgu wedi\u2019i ysgogi gan ddisgyblion yn ganolog i sicrhau cymhelliant cynhenid o fewn y Cwricwlwm newydd i Gymru. Mae ymarferwyr yn cael eu grymuso i ymgysylltu a\u0302 diddordebau dysgwyr gan hyrwyddo tueddiadau annibynnol a harneisio cyd-destunau dilys toreithiog hefyd wrth ddarparu llwyfan i ymarfer sgiliau llythrennedd, rhifedd a digidol. Mae\u2019r ti\u0302m arwain yn annog ac yn cefnogi staff i dreialu a myfyrio ar ddulliau addysgeg newydd drwy Ymholiad Proffesiynol Cydweithredol Beirniadol pwrpasol. Mae hyn wedi galluogi staff i gymryd camau bach i hwyluso\u2019r pedwar diben drwy gydol y profiadau dysgu ac i sicrhau bod addysgeg yn bwrpasol ac yn cyd-fynd a\u0302 gweledigaeth yr ysgol gyfan."}, {"text_idx": "#000014", "text": "Anogir yr holl staff i ddatblygu rhwydweithiau proffesiynol a chyfranogi mewn deialog broffesiynol bwrpasol ar draws cyfnodau o fewn yr ysgol a chydag amrywiaeth o ymarferwyr y tu allan i\u2019r ysgol. Mae cyfranogiad o\u2019r fath yn cynnig llwyfan ar gyfer cydweithredu ac ymgysylltu ag addysgeg arloesol."}, {"text_idx": "#000015", "text": "Mae\u2019r pennaeth hefyd o\u2019r farn bod ganddo ddyletswydd i ddatblygu gallu arweinwyr ar bob lefel o fewn yr ysgol ac i ddefnyddio doniau arweinwyr unigol yn y ffordd fwyaf effeithiol. Mae\u2019n ceisio cynnig her adeiladol ac edrych ar ddatblygiadau o fewn yr ysgol o safbwynt yr holl randdeiliaid, gan gynnwys dysgwyr, rhieni a llywodraethwyr."}, {"text_idx": "#000016", "text": "Cynlluniau dysgu proffesiynol yn cael adnoddau priodol (dynol, ariannol ac amser)"}, {"text_idx": "#000017", "text": "Dros amser, drwy weledigaeth glir ac arweinyddiaeth gref, mae diwylliant o gydweithio wedi datblygu. Rhoddir amser i\u2019r staff fyfyrio a rhannu eu dysgu parhaus, o fewn yr ysgol a thu allan iddi."}, {"text_idx": "#000018", "text": "Neilltuir amser dysgu proffesiynol digyswllt i staff cymorth bob pythefnos. Hyd yma, mae\u2019r \u2018sesiynau\u2019 hyn wedi\u2019u hwyluso gan arweinwyr yr ysgol, ond gydag amser, disgwylir y bydd staff cymorth yn cael yr adnoddau i nodi ac arwain eu dysgu eu hunain fel grw\u0302p hunangyfeiriedig."}, {"text_idx": "#000019", "text": "Gwelwyd newid nodedig mewn diwylliant o fewn yr ysgol: nid yw dysgu proffesiynol bellach yn cael ei ystyried yn weithgaredd sy\u2019n cael ei gyfarwyddo gan arweinwyr yr ysgol ond yn hytrach fel un lle mae ymarferwyr yn ymgysylltu\u2019n rhagweithiol wrth nodi eu hanghenion dysgu proffesiynol eu hunain ac wrth benderfynu sut i fynd ati i fireinio eu sgiliau. Mae\u2019r holl staff yn ymwybodol o sut mae eu dysgu proffesiynol yn bwydo i mewn i ddatblygiad ysgol gyfan, sut mae\u2019n cynnal safonau uchel a sut mae\u2019n cyfrannu at wireddu gweledigaeth yr ysgol gyfan."}, {"text_idx": "#000020", "text": "Er bod rhywfaint o ddefnydd yn cael ei wneud o gyrsiau hyfforddi annibynnol, maen nhw wedi dod yn nodwedd llawer llai amlwg o\u2019r ffordd y mae ymarferwyr yn dysgu."}, {"text_idx": "#000021", "text": "Mae\u2019r ti\u0302m arweinyddiaeth yn cydnabod bod newid yn cymryd amser, fodd bynnag, ac er bod buddsoddi mewn staff ysgol wedi helpu i greu lefelau newydd o ddealltwriaeth, i feithrin ymddiriedaeth a datblygu ethos a diwylliant sylfaenol yr ysgol, mae taith yr ysgol yn ei hanfod yn un barhaus."}]